Document ID: 32005D0397

ΑΠΌΦΑΣΗ ΤΗΣ ΕΠΙΤΡΟΠΉΣ
της 23ης Μαΐου 2005
για τον καθορισμό, για το έτος 2005, οριστικής κατανομής μεταξύ των κρατών μελών των πόρων του κοινοτικού Ταμείου Καπνού για τη χρηματοδότηση των δράσεων που αναφέρονται στα άρθρα 13 και 14 του κανονισμού (ΕΚ) αριθ. 2182/2002
[κοινοποιηθείσα υπό τον αριθμό Ε(2005) 1513]
(Τα κείμενα στη γερμανική, ισπανική, γαλλική, ελληνική, ιταλική, ολλανδική και πορτογαλική γλώσσα είναι τα μόνα αυθεντικά)
(Κείμενο που παρουσιάζει ενδιαφέρον για τον ΕΟΧ)
(2005/397/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2075/92 του Συμβουλίου, της 30ής Ιουνίου 1992, για την κοινή οργάνωση αγοράς του ακατέργαστου καπνού (1), και ιδίως το άρθρο 14α,
Εκτιμώντας τα ακόλουθα:
(1)
Τα άρθρα 13 και 14 του κανονισμού (ΕΚ) αριθ. 2182/2002 της Επιτροπής, της 6ης Δεκεμβρίου 2002, για τις λεπτομέρειες εφαρμογής του κανονισμού (ΕΟΚ) αριθ. 2075/92 του Συμβουλίου όσον αφορά το κοινοτικό Ταμείο Καπνού (2) προβλέπουν δράσεις για τη μετατροπή της παραγωγής καπνού. Οι δράσεις αυτές χρηματοδοτούνται από το κοινοτικό Ταμείο Καπνού το οποίο συστήνεται από το άρθρο 13 του κανονισμού (ΕΟΚ) αριθ. 2075/92.
(2)
Το συνολικό ποσό που είναι διαθέσιμο για το κοινοτικό Ταμείο Καπνού, για το 2005, ανέρχεται σε 28,8 εκατ. ευρώ, από τα οποία το 50 % πρέπει να χρησιμοποιηθεί για τη χρηματοδότηση ειδικών δράσεων που θα βοηθήσουν τους καπνοπαραγωγούς να στραφούν σε άλλες καλλιέργειες ή άλλες οικονομικές δραστηριότητες που δημιουργούν θέσεις απασχόλησης, καθώς και για τη χρηματοδότηση σχετικών μελετών.
(3)
Ως εκ τούτου, σύμφωνα με το άρθρο 17 παράγραφος 4 του κανονισμού (ΕΚ) αριθ. 2182/2002, είναι αναγκαίο να καθοριστεί η κατανομή στα κράτη μέλη τα οποία αφορά, πριν από τις 31 Μαΐου 2005, το διαθέσιμο ποσό για το έτος 2005 με βάση τα προβλεπόμενα σχέδια χρηματοδότησης των δράσεων που αφορούν τις αιτήσεις παρεμβάσεως που ανακοινώθηκαν από τα κράτη μέλη.
(4)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής διαχείρισης καπνού,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η οριστική κατανομή μεταξύ των κρατών μελών των πόρων του κοινοτικού Ταμείου Καπνού για τη χρηματοδότηση των δράσεων που αναφέρονται στα άρθρα 13 και 14 του κανονισμού (ΕΚ) αριθ. 2182/2002, για το 2005, είναι αυτή που καθορίζεται στο παράρτημα.
Άρθρο 2
Η παρούσα απόφαση απευθύνεται στο Βασίλειο του Βελγίου, στην Ομοσπονδιακή Δημοκρατία της Γερμανίας, στην Ελληνική Δημοκρατία, στο Βασίλειο της Ισπανίας, στη Γαλλική Δημοκρατία, στην Ιταλική Δημοκρατία, στη Δημοκρατία της Αυστρίας και στην Πορτογαλική Δημοκρατία.
Βρυξέλλες, 23 Μαΐου 2005.

Labels: 18
15
17
6